khistorydata/jeongjo-sjw-relations huggingface dataset:
정조 10년 · 목
有防啓言。今秋夕 齊陵　英陵　寧陵享官諸執事。及今十二日 寧陵補土處告由祭享官諸執事。當以道內守令察訪分排磨鍊。而見今勅行當前。守令察訪皆將出待站上。無以推移。甲辰冬至享。曾以勅行相値。本營狀請。自京司差遣矣。今亦依此擧行事。請知委該曹。從之。又啓言。今秋夕各 陵園墓祭享時。祭物奉載馬。及香陪馬。當自本道各驛入把。而勅行若於此時相値。則實無推移責立之勢。合有變通。請令該曹稟處。敎以。還營後秩秩區別。別單狀聞。○內禁衛閑良元永卨李魯植具命德李仁達申大恒柳相亮許彬柳葉箭沒技。洪章煥片箭二中。幷命直赴殿試。出身金宗洙洪述遠具絎趙雲衢李東芳李洺金鍾義崔光浩李相豊尹致宖李元祥閑良元永卨片箭二中。幷命陞六調用。仍敎曰。其中已加資者。相當職調用。出身李基顯閑良李魯植片箭沒技。出身李洺崔光浩李相豊柳葉箭沒技。幷命加資。出身金廷秀朴光進優等。幷命相當職調用。仍命各技陞六人比較。洪述遠李東芳金鍾義各五中。幷命加資。其餘入格人。弓箭木疋施賞有差。○兵曹以優等李魯植李洺崔光浩別單書入。敎以。已加資已除職已登科。今又加賞。出身將爲嘉善。閑良亦當爲嘉善。事甚無義。今番則此三人勿施。之次三人更爲書入。該曹以之次優等李奎昇柳載河李彥炲書入。敎以。柳載河與元居首有異。相當職除授。待窠卽爲備擬。奎昇彥炲比較。或不或一中。故以筒介弓失施賞。○敎曰。宣薦禁軍秋等試射時。陞六承傳。至於六人。以矢數優多。雖不得加減。仕滿出六。尙不區處。則承傳數多。徒致積薪之歎。宜有別般闊狹之擧。此輩皆是仕宦家子弟。無非了了者。備邊郞中有實職人郞銜改差。承傳出六人中取才。今日內差下入啓。又敎曰宣薦禁軍。全屬一內番事。向因將臣入侍時酬酢。已有定式。今則二內所餘宣薦。只是七人云。餘數甚零星。係是定式之事。不必遲待。次次作闕。勿論一二番。如有衆所共知實病人。付額外餘數。令各軍門宣薦哨官加設單付。待窠陞實。二內見窠。以中庶禁軍復舊制口傳。二內將亦依三內以下各番將例。擬望。○中日別單。壯勇衛折衝張忠顯騎蒭五中。命加資。
정조 10년 · 강
命 譜略改張時。書寫官仍兼校正。
정조 10년 · 목
宗簿寺啓言。 璿源譜略修正時。 國朝御牒亦當修正。而今番則事役無多。書寫官一員校正官一員。宗臣中請差出。敎以。勿設廳只改張事。已有下敎。書寫官一員。仍兼校正。進上件。亦勿新印。以內藏件請出改張。進上日子。以旬前後爲之。史庫件內閣件外。勿爲印頒。此意分付戶曹。
정조 10년 · 강
以徐有隣爲藥院提調。前望也。
정조 10년 · 강
迎接都監以支勅各務啓。
정조 10년 · 목
該都監啓言。勅行入京時所用內吹吹打手軍牢。勇字軍服別破陣整待。館所禁雜人禁喧防守等節。請令訓局擧行。角觝軍亦令訓局抄擇整待。允之。敎以。今番則角觝軍勿爲待令。又啓言。勅使接見茶禮時。御床則用淡薑茶。上副勅床則用蔘茶。而幷依甲辰例。請令內醫院掌務官進排。允之。又啓言。環圍軍及守直軍。幷依甲辰例擧行事。分付各該營門。衛軍之不得不使用處。必以有根着人差定。而館所差備軍人。依衛軍例。給雇價事。請分付兵曹。允之。又啓言。公事郞廳三員。依甲辰例。請以都總府郞廳差下。允之。又啓言。房守及房子等所用軍人。令三軍門擇送。其餘軍人。令京兆必以有根着坊民差定。兒房守。令兵曹擇送。別監中禁。令政院列書受點。館伴及提調前排。令守總兩營定送事。請依甲辰例分付。允之。敎以。所用坊民。館伴與戶判眼同抄定。其根泒來歷。十分詳査。無或一毫泛忽。兒房守終涉疏虞。以所送中禁仍用。則名數果無不足之事乎。卿等量宜擧行。
정조 10년 · 강
同敦寧李秉鼎上疏。賜批。
정조 10년 · 목
疏略曰。嗚呼。臣之丙申遭罹。卽臣禍祟。今又重觸駭機。縱荷不世之恩。獲伸罔極之誣。而私心驚痛。久而未已。臣本無絲毫可道之實。故向於對卞之章。不敢洞陳始末。今因臺論之迭發。相箚之攙及。臣尤滿心慚悚。無面可顯。嘻噫。雖以李東馨之急於構臣。豈不知臣於夏賊自來秦越之懸殊。又有後章之嫌隙。而指此爲說者。必驅之於此賊黨與然後。方可爲殺臣之資斧。而勒稱親切。難掩熒惑之計。故遂提此賊丙申之前啓。雖欲實其構捏。踵其毒害。而脈絡相貫。情狀盡綻。竟自陷於老翰之凶論。其心憯矣。其計拙矣。雖然東馨卽嗜利無恥之徒耳。前之附賊。旣出啗啖利。則今此叵測之語。忍能出自其口。不少顧忌者。亦豈無所以而然哉。雖不欲索言。旋踵之禍。決知其無幸。官職去就。尙何可論。伏乞刊臣姓名於朝籍。以卒生成之澤。批以。讆言反作脫濕之階。勿辭行公。
정조 10년 · 강
持平李洪載上疏討逆。附陳醫官及李東馨事。賜批。
정조 10년 · 목
批以。諸條所陳。悉諭前批。
정조 10년 · 강
校理李晴上疏乞郡。賜例批。
정조 10년 · 강
召見開城留守尹蓍東于重熙堂。
정조 10년 · 목
蓍東啓言。今番勅行贈給丁銀。當爲四千兩。而本府元無所儲。當以天銀本錢間換貿于兵曹。而數旣不少。期又甚迫。天銀亦無趁卽辦備之勢。請以錢折價。稱此數輸送後取用。敎以。此與貸去有異。依所請爲之。
정조 10년 · 강
命各 陵園祭享時馬匹代把。次對時稟處。
정조 10년 · 목
京畿監司徐有防以今月各 陵園祭享時應把馬匹。區別開錄啓。敎曰。 司僕體面。雖云勝於各驛。各宮房奠需。比各 陵園祭物。其體面之輕重果何如。而宮房奠需。以司僕馬馱載。 陵園祭物。以驛馬奉往。今若 陵園祭物奉往。以司僕馬擧行。宮房例把馬。今年則自各該宮房把用。其餘香陪馬。司僕亦有宮房祭物領去宮人內侍所騎馬。數雖差少。亦令司僕馬代把。宮人內侍。亦令自各該宮房。從便騎往。無所不可。卿與兵判及該寺提調相議。明日次對。入侍稟處。如部字內 陵園。以兵曹馬把用。勅行渡江後至還渡江前。摘奸奉命之行。京驛馬仍把事。依狀請施行。
정조 10년 · 강
命魂宮享官錦城尉。只於夜享時入直。
정조 10년 · 목
因魂宮享官別省記。敎曰。才於墓役。勞悴旣多。何必入直。此後如値夜享時入番之意。遣史官傳諭于錦城尉。
정조 10년 · 목
以李度默爲大司憲。李壽咸爲執義。崔景岳金復元爲掌令。鄭晚錫宋翼孝爲持平。曺允大爲副應敎。
정조 10년 · 강
特推宗簿提調吳載純。
정조 10년 · 목
宗簿寺以 譜略改張時別工作監役官一員。使之逐日仕進。纂修監董啓。敎以。改張之役。安用別工作。原板不爲洗補乎。卿則推考。此草記勿施。該監如已劃出置之事分付。進上日。卿等持改印張來詣春秋館。請出改張。亦勿改衣。就原張改付以入。
정조 10년 · 강
以都總經歷李禹道沈能寬。都事崔重敎差迎接都監公事郞廳。
정조 10년 · 목
該都監啓請李禹道等公事郞廳差下。伶俐下吏一人亦爲擇定。依甲辰例擧行。允之。
정조 10년 · 강
命備郞以內禁衛中取才啓下。
정조 10년 · 목
因備邊郞吳載衍仕滿出六傳旨。敎曰。依昨日下敎。令該曹六品窠待窠先爲區處。郞銜改差。以昨日承傳內禁衛中。取才啓下。
정조 10년 · 강
命銓曹收用訓局哨官李厚培。
정조 10년 · 목
訓鍊都監以二內禁軍李厚培哨官加設單付啓。敎曰。以宗班子枝。身手旣好。膂力頗有。今春試射。已有收用之筵敎。尙不檢擬。昨日欲爲提敎。而以沒技人數之太多。或慮恩賞之歸於屑越。未果下敎。今則旣付哨官。豈可以此沈滯。此意令銓曹知悉。
정조 10년 · 강
命時因閔慶世移囚南間。更加嚴覈。
정조 10년 · 강
大司諫朴天行上疏。賜批。
정조 10년 · 목
疏略曰。嗚呼。使逆醫。尙今戴頭人間。假息自如。古今天下。寧有是哉。一國之人。齊籲請殺。而終不肯誅之者。抑獨何哉。噫。彼龜柱。是何等凶逆。今乃爻周罪名。反施恤典。此何擧也。伏願逆醫則快允臺啓。賊龜則亟收成命焉。批以。諸條所陳。悉諭前批。
정조 10년 · 강
承旨李鼎運陳疏父病徑出。賜例批。
정조 10년 · 강
平安監司趙㻐以勅行探問啓。
정조 10년 · 목
該監司狀啓。臣以迎勅事。昨到義州。卽接問安軍官方處坤訓導方世弘前月二十九日成送告目內。伊日到鳳城。勅行消息。詳問于通官繼文家。則答以爲。欽差起程日子計之。八月初旬間。似到鳳城。而俺當隨往。故初一二日間。預爲出待前站云云。八月初一日辰時封啓。
정조 10년 · 강
召見大臣備堂及畿伯于誠正閣。
정조 10년 · 목
領議政鄭存謙啓言。臺諫之同入賓對。法意有在。且況日前賓對。旣有待臺諫入來。處分醫官之敎。而今日賓對。又不入侍。請違牌諸臺。幷削職。從之。又啓言。戶曹判書趙時俊鑄錢堂上還差。兵曹判書李命植備堂還差。仍察有司之任。北關句管司直李性源。嶺南句管戶曹判書趙時俊。京畿句管吏曹參判李秉模。堤堰堂上請差下。從之。又啓言。卽見京畿監司所啓。則以道內各邑倉庫修補之役。請得空名帖六百張矣。空名帖以通編所載觀之。法意不輕。毋得輒許。守廳松都爲公廨繕修。或有請得之例。雖不可援例。而此等處有難防塞。請空名帖三百張。特爲許給。敎以。以此爲儲穀之道似好。左右相之意何如。左議政李福源曰。中外積貯。近甚枵然。目下年事。又涉可慮。此亦儲穀之一道矣。右議政金熤曰。空名帖募粟之法。出於萬不獲已也。苟非荒歲賑政。則不可爲此。而公廨修補之役。帖文募粟。旣有前例。則據例許施。似無不可矣。從之。敎以。張數依狀請施行。又啓言。卽見京畿監司所啓。則以爲各道每於年事判登之時。狀請空名帖。以爲歉歲補賑之資。請令廟堂稟處矣。空名帖卽歉歲不得已之政。若於登稔之時。以帖發賣貿穀。則便同料辦。不可創開。請置之。從之。又啓言。長生殿外板所餘。只是七立。而皆是不堪用者。向因工判所達。有待秋成斫來之命矣。全羅道爲當次。請依例發遣郞廳。使之斫來。從之。又啓言。冬至使之名。以冬至兼謝恩使下批矣。今則謝恩爲重。且有方物。請以謝恩兼冬至使改付標。從之。又啓言。今番賜祭。例有謝恩。而又有別諭。此則不必別有謝恩。只當以賻祭加等諭旨優渥。同申謝悃於一表一咨。咨文請令文任另爲撰出。從之。又啓言。今番謝恩。事體甚重。而旣不送別使。付之節使。則行期宜視前差早。請進定於九月內。從之。左相曰。今番使行。較早一朔。預定期日然後。方物措備。乾糧輸送。可無窘束之患。拜表日子。請令該曹卽爲推擇。從之。○兵曹判書李命植啓言。孝昌墓局內驛馬位田給代次。自戶曹送來價錢。當爲買取田土。以爲代給之地。而位田所繫不輕。請令本曹郞廳李羽晉韓用龜。使之專管。苟有得失。難免重責之意。預先申飭。從之。又啓言。今番墓所自願赴役人金國呂。空闕衛將待窠調用事命下矣。衛將卽堂上窠。而國呂乃是閑良。何以爲之乎。敎以。然則原傳敎勿施。令都監相當軍任陞遷。○訓鍊大將具善復啓言。今初九日。臣與都廳崔雲羽。先期出往于 愍懷墓役處奉審。補築凡節指揮後。當爲入來。而當日曉頭發行。薄暮似可還來。自前有除辭朝之規。何以爲之乎。從之。敎以。仍佩往來。○漢城判尹金尙集啓言。西部喪路。發遣郞廳看審。而阿峴則旣是主脈。不可踰越。若自靑坡由蔓川坪向軍資監前。則事甚便好。而相望之地。迤過洞口終涉未安。直由東郊作路之外。無他道矣。詢于墓所都監堂上。都監堂上具善復曰。自蔓川路轉向別庫北墻外路。則自墓所其間稍遠。此路之外。無他變通矣。從之。○禮曹判書李在簡啓言。卽見遠接使金華鎭狀啓以爲。儀註以勅書及祭文雙擧列書。而牌文計開中。只有諭祭文。初無勅書開錄之事。更以無勅書而只有諭祭文樣。另書儀註一度。卽速下送云矣。儐臣所請。誠爲完備。迎祭文儀註一度。依狀請成送。而旣無勅書。則宣弔一節。不可停廢。請受弔儀註。一體磨鍊。別定禁軍騎撥下送。從之。又啓言。 寧陵補土之役。以今十二日擧行。禮堂一員。請依例進去。敎以。置之。○宣惠堂上徐有隣啓言。再昨年支勅時。會減之數。不啻比前屢倍。則鋪陳屛帳器皿等屬貰用者外。宜無更事措備之擧。而近聞畿內諸邑中。或不無新備物種之處云。傳說未詳。姑未陳達。而若於來頭磨勘時。如有新備請減之邑。則伊時擅用或虛張守令。拿問嚴處前。會減價米。照數還錄。當該不飭道臣。亦爲重勘事。請預先知委。從之。○館伴李性源戶曹判書趙時俊啓言。己酉謄錄。則諭祭饌品爲五十器。而其後饌品中八器點下減數。仍爲定式。牛一隻羊一口猪一口圈下。有更待下敎之命矣。羊猪則依前入用。牛則減除。今番何以爲之乎。敎以。依前例爲之。又啓言。甲辰年勅行到迎恩門。自廚院。兩勅前各傳酒肴一盤。仍令以祗迎事往傳通事勞問。兼以酒肴傳致之意言及矣。今亦依此擧行乎。從之。又啓言。甲辰年宴享臺餞勅時。大次訓鍊都監擧行。御幕禁衛營擧行。上勅幕御廳。副勅幕總廳待令。仍爲定式。依此擧行之意。請分付各該營門。從之。又啓言。甲辰勅行上來及回還時。前排大旗幟雙數。自都監釐正。知委於遠接使。而入京時則令守總兩營擧行矣。請今亦依此擧行。從之。又啓言。甲辰年勅書前及上副勅房。京外皆用紅燭矣。今番亦用此例乎。敎以。此非定式之事。今年且與甲辰有異。以黃燭代用。又啓言。贈給各色紬。再昨年則以稍勝品見樣遵用矣。家丁所給。則與通官以上。不可無差等。此則請以前日行用品中擇用。從之。又啓言。今番贈給。次己酉年前例。發關三道及松都。使之謄報矣。畿海兩道及松都。纔已報來。而箕營移牒。尙不來到。有難一向等待。依己酉年例贈給之意。請直爲出擧條分付。從之。又啓言。本都監草記批旨中。以兒房守事有下敎矣。取考謄錄。則通官五人。各有兒房守一名。今不可停廢。請令該曹。 兒房守五名。另擇其有根着十二三歲面目姣好者。具成册移送都監。從之。又啓言。勅使入京日。迎恩門饋酒肴。入闕後設茶啖。弔祭時設茶啖。崇政殿設茶禮。入館所後又入給茶啖。一日茶啖。爲五次之多。弔祭時茶啖。則似宜減省。從之。李性源以尙衣提調啓言。崇政殿親臨別茶禮時。御前所用銀器五種。請依謄錄所載。趁今造成。從之。趙時俊啓言。上副勅前燈籠軍。例以樂生定待。而舊規則着靑天翼。甲辰則着紅天翼矣。今番似當依前着靑天翼矣。敎以。今番與甲辰年有異。以靑色擧行。外方亦令準此施行事分付知委。○京畿監司徐有防啓言。秋夕 祭享時馬匹代把事。俄與兵判及該寺提調有所相議。而今皆人侍。請下詢處之。敎以。兵判之意何如。李命植曰。勅行渡江不遠。畿營驛馬勢難推移。秋夕時摘奸奉命之行。當依下敎。自兵曹姑爲仍把。而事關勅使者。則令畿驛依前擧行似宜矣。敎以。 司僕提調亦爲陳達。徐有隣曰。 祭享事體。不輕而重。畿驛事勢。在所當念。特敎推移之下。前例有無。不足較絜。今番則秋夕各 陵園墓祭需香陪馬匹。當自本司入把。而各宮房祭物領去官人內侍所騎馬匹。請令各該宮房擧行。從之。
정조 10년 · 강
遣承旨詣太學。收聚夕食堂到記以來。
정조 10년 · 목
敎曰。近觀釋菜擧案。來參者絕罕。到記之特設於明日。意蓋在焉。諸生旣赴試庭。寧避享班。此意令諸生知悉。無或不參。今聞執事諸生。以入淸齋。咨且於赴試云。此則不然矣。古者釋菜前日。猶且會射澤宮較藝。選與祭者況殿庭應製。不妨於淸齋。反爲習容觀之一助。此意亦令執事諸生知悉。諸生自集春門赴擧。肄儀。呈券後足可爲之。以此分付。
정조 10년 · 강
罷咸鏡前監司李★(土+甲)。北兵使閔義爀職。
정조 10년 · 목
敎曰。閔慶世事。以該道伯狀辭觀之。剝割貪黷。若是無忌。職在按察之任。未能登時摘發。此已失職大矣。向後貶題示警遣辭。亦可謂太巽軟。惡在其委畀一道之意。宜有警飭。以徵他道。咸鏡前監司李★(土+甲)。爲先罷職。官雖兵使。關以北守令黜陟。無不參聞。況兵使兼任。卽鏡城府使。營下藏此墨守。極意顧護。殆若惟恐人之或知。若此則武閫文倅。互匿疵纇。共濟其惡而後已。畢竟受害。都歸無告之吾民。朝家旣知本事。先正兵使匿不聞之罪。未必不爲戢後之一端。北兵使閔義爀。亦爲罷職。
정조 10년 · 강
以李漢豐爲北兵使。備薦也。金思穆爲知義禁。李崇祜爲同義禁。李在學朴天衡爲承旨。前望也。
정조 10년 · 강
有政。吏曹參判李秉模。兵曹判書李命植進。
정조 10년 · 목
以鄭好仁爲大司憲。李義行爲大司諫。姜彝正爲執義。宋銓爲司諫。李翼晉鄭景祚爲掌令。尹載命沈埉爲持平。申禹相爲獻納。徐有鍊張至冕爲正言。朴基正沈晉賢爲修撰。申㬚爲南兵使。○敎曰。新除都憲有衆所共知情勢。許遞。今日政差出。○以尹坊爲大司憲。
정조 10년 · 강
重推平安監司趙㻐。
정조 10년 · 목
敎曰。今聞延接都監言。取見箕伯報辭。不料此道臣。如是其矇然。大抵支勅定例之不卽頒布。致有今番窘束之弊。此則甲辰都監堂上。固有稽滯之罪矣。至於報狀辭語。太沒商量。初以甲辰定例行會者只從前館伴之說也。旋以釐正件記行會者。蓋從前儐臣之說也。館伴則在京。不知沿路支供之豐薄。儐臣則慣見而習知。從儐臣言。不從館伴言。自是事理之所當然。箕伯所謂甲辰定例。其實翻謄己卯定式也。所謂釐正件記。其實折衷甲辰已例也。有一言可決者。以數合之上末。造一器之果。以數箇之生梨。盛饋啖之盤。卽甲辰勅行家丁床所未餉者云。信爾則今番釐正。視甲辰非加磨鍊。視丙申丁酉反有減焉。但就己卯稍增。箕伯之以省減百許新增數百爲說。何其不稱停之甚也。朝家猶慮列邑之務勝。更命造成量尺下送。則此亦可謂視甲辰倍多乎。令都監以此意措辭敷衍行會。朝家旣念邑宰白地辦備之弊。特命略加增價。蓋欲流弊之不及於富民也。聞甲辰勅行。造果之高排。殆近半丈。外此諸品。極其侈汰云。則今以釐正件記。反以爲過於甲辰云者。不可但以大段不審言。如欲領會。問諸邑宰營屬可也。該監司趙㻐從重推考。多少擧行事宜。事近瑣屑。不必提敎。館伴依筵敎。詳細分付該道。
정조 10년 · 강
命黃海道臣勅行到灣後出待。
정조 10년 · 목
該監司嚴思晚以迎勅事出待黃州牧啓。敎曰。雖於勅行渡江後出待。日子尙多。許久滯留。徒貽民邑之弊。況自初四日出待云。可謂太早。有旨祗受日。使之當日還營。待勅行到義州。離發撥便上來後出待事。令廟堂三懸鈴行會。隣近邑守令。勅行渡江間。姑勿出待事。一體分付。
정조 10년 · 강
特賜宣傳官尹養儉申純箭竹一百箇。
정조 10년 · 목
養儉等射會時。 柳葉箭二巡全布故也。
정조 10년 · 강
司譯院以迎勅時御前通事實預差望啓。
정조 10년 · 목
實差三望。副司直李時秀。知事李湛。副司直玄啓百。預差三望。禮曹參議徐鼎修。副司直洪命福尹春咸。引禮通事二望。前主簿邊鎬。前僉正張翼相。
정조 10년 · 강
平安監司趙㻐。遠接使金華鎭。問禮官金履翼。各以勅行形止馳啓。
정조 10년 · 목
平安監司狀啓以爲。卽接義州府尹李祖源本月初二日成貼狀啓謄報內。當日午時搶軍持來鳳城留待軍官方處坤訓導方世弘昨日巳時成送告目內。勅行聲息。探問于衙門。則答以欽差大人前月二十三日出山海關。而驛站知委文字。今纔來到。故求得一本出送。而北京通官寶德。先爲出來。故詳問勅奇。則以爲。俺於前月初四日。自燕京移發。而山海關以東。連日雨下。道路泥濘。欽差大人之行奇遲速。有難遙度。接站計之。則今初一二日間。可到瀋陽。與通官繼文延候次。明朝起程云云矣。勅行初二日若到瀋陽。則初八九日間。似可到栅。更待探報馳聞計料。軍官等所送驛站知委文字。上送備局。而齎咨官出來消息。尙今杳然。甚可訝鬱云云。八月初二日未時封啓。○遠接使金華鎭問禮官金履翼狀啓以爲。前後儀註四度及事目一度。次第奉承。而儀註則以勅書及祭文雙擧列書。而今此勅使牌文計開中。只有諭祭文。而初無勅書開錄之事。臣等雖未知前例之如何。而勅書若爲齎來。則必不見漏於牌文中。臣等愚見。更以無勅書而只有諭祭文樣。另書儀註一度。卽速下送。則臣等詳探勅書有無。以爲臨時取舍。毋或相左。恐合事宜云云。八月初三日辰時封啓。
정조 10년 · 강
遣承旨詣 文廟奉審摘奸。仍命發遣吏郞。 社稷秋享大祭諸執事淸齋與否摘奸。
정조 10년 · 강
以嚴璹爲都總管。金載順具明謙任嵂爲副總管。李亨元爲承旨。前望也。
정조 10년 · 강
御春塘臺。行秋到記儒生分製講。講試官領議政鄭存謙。刑曹判書徐浩修。副司直沈豊之。刑曹參議金載人。戶曹參議李頤祥。副校理趙雲紀。副司果李百亨。製述試官右議政金熤。副司直李性源徐有隣。吏曹參判李秉模。副司直李集斗朴天衡李泰永。直閣鄭大容。校理李勉兢。
정조 10년 · 목
具翼善冠白袍。乘輿出協陽門。由靑陽門。詣春塘臺降輿陞座。大司成閔鍾顯率儒生由集春門入庭。試官以下行禮訖。以擬宋趙德明謝於求粟之日。具粟百萬於京師。詔使來取爲表題。取次上以上七人。進士南涑三中居首。講以詩傳應講。取粗以上十九人。命純通幼學鄭璲車敬鎭以書傳比較。俱純通。命以周易比較。俱純通。命以大學比較。俱純不。又命以中庸比較。俱純通。又命以論語比較。俱純通。又命以孟子比較。璲初不誤讀。而試官李百亨錯出不栍。故承旨請推。從之。敬鎭講畢。百亨又爲錯出不栍。命從重推考。仍命以孟子更爲比較。俱純通。又命以詩傳比較。俱純通。又命以中庸比較。俱純通。又命以周易比較。俱純通。又命以書傳比較。俱純通。又命以論語比較。璲不敬鎭通。命史官使之進退。召見講製入格儒生。○敎曰。秋到記儒生製述居首進士南涑。殿講純通。比較十二次居首幼學車敬鎭。幷直赴殿試。比較之如是屢試。曾所罕見。大典殿講條以爲。比較多則有特敎賜第。而毋過三人云云。之次純通幼學鄭璲。亦爲直赴殿試。製述之次生員呂駿永。直赴會試。之次生員丁若鏞。進士朴鍾淳。講通幼學李亨㝢鄭弘善。各給二分。製述之次進士李漢崇。講略幼學金樂曾等。製述之次進士金秀臣。生員朴宗洪。講粗幼學鄭益壽等。自政院筆墨考例分等捧傳旨。○領議政鄭存謙啓言。卽見開城留守尹蓍東報備局辭緣。則以爲。每當勅行。廚傳所用大米一百石。例以本府餉穀取用。而近來各種比前倍價。故甲辰支勅時。具由論報。以二百石請得需用矣。今番亦以二百石取用爲辭矣。請依例許施。從之。○兵曹判書李命植啓言。今日出宮時。寶劍總管三人。俱未待令。其中二宗臣。年非篤老。而不能趁時參列。請幷推考。從之。乘輿出靑陽門。由協陽門還內。
정조 10년 · 강
太廟秋展謁及 景慕宮秋展拜。以今初八日涓吉。
정조 10년 · 목
該曹啓言。 太廟秋展謁及 景慕宮秋展拜吉日。令日官推擇。則八月初八日初九日初十日俱吉云。以何日擧行乎。敎以。初八日爲之。○敎曰。初八日秋展謁後。仍詣 景慕宮。行秋享大祭省牲省器。仍行展拜禮。百官行禮置之。○兵曹以軍兵磨鍊啓。敎以。建陽門集春營廣智營弘化門東營入直軍。各留十名。爲先後廂。訓將率入直標下軍隨駕。以金虎門入直八十名爲挾輦軍。槍劍軍以三十名爲之。馬軍亦以訓禁營入直隨駕。禁軍以入直一番隨駕。留陣置之。
정조 10년 · 강
義禁府以時囚照律啓。
정조 10년 · 목
該府啓言。洪原縣監林擎翰。北靑兼任時。監色作俑。不能覺察。逋欠各穀。至爲一千三百餘石。罪笞五十收贖。解見任別敍。放。良才察訪韓相肇。重林察訪林大榮。京畿監司徐有防狀啓內。因醉相詰。迭加詬辱。擧措妄悖。罪各杖六十收贖。奪告身一等。放送。敎以。如有功議。各減一等。○該府啓言。林擎翰功減一等。笞四十收贖。附過還職。韓相肇林大榮無功議。
정조 10년 · 강
遣承旨詣 社稷。奉審摘奸。
정조 10년 · 강
命文臣製述。退定於來月。
정조 10년 · 목
勅行渡江相値故也。
정조 10년 · 강
特蠲畿邑所供生蟹。
정조 10년 · 목
敎曰。見今勅行當前。畿甸民邑之弊。不可不念。封進不遠。宜令及今蠲減。京畿諸邑所供生蟹。依年前例。今年則一倂除減。設或令前已徵斂。還卽分給。如是下敎。而有不實之弊。則道伯難免其責。令廟堂嚴飭行會。
정조 10년 · 강
戶曹以各道年分事目啓。
정조 10년 · 목
該曹啓言。今年農形。兩西湖西。最爲登熟。兩南畿甸東北。又爲其次。各年給災之規。十分商度。磨鍊事目。京畿乙巳元總五萬二千四百七結內。給災二千四百結。實結五萬七結。忠淸道乙巳元總十二萬九千六十一結內。給災五千三百結。實結十二萬三千七百六十一結。全羅道乙巳元總二十一萬六千六十七結內。給災七千五百結。實結二十萬八千五百六十七結。慶尙道乙巳元總二十一萬五百八十六結內。給災六千四百結。實結二十萬四千一百八十六結。黃海道乙巳元總七萬三千四百十七結內。給災一千結。實結七萬二千四百十七結。原春道乙巳元總一萬一千九百九十四結內。給災四百結。實結一萬一千五百九十四結。兩界曾無比年給災之規。依例比總。而咸鏡道比己亥實結。平安道比壬寅實結。而川浦落覆沙。水傍土地之所不免者。而浦落則越邊泥生。覆沙則明年還越。自是常理。又載法典。而一番以永頉懸錄之後。道臣守令。一味抛棄。視若稅外之閒土。今秋則道臣詳察搜括。入錄實總之意。請分付八道兩都。允之。
정조 10년 · 강
迎接都監以勅行時三道各務差使員別單啓。
정조 10년 · 목
平安道各差備差使員。淸北一所。自義州至宣川。義州站迎慰使龜城府使李澄萬。護行大將兼外禁亂差使員宣川府使田光說。都差使員龍川府使朴瑬。祭物陪運差使員鐵山府使鄭㵙。奉祭文差使員天摩僉使白命琋。賜物擡扛差使員龜城府使李澄萬。內軍物兼雜物擡扛差使員熙川郡守洪龍健。陪勅差使員朔州府使洪龍鎭。奉勅差使員淸城僉使高命釆。淸北二所。自宣川至安北。定州站迎慰使定州牧使李家煥。護行大將兼外禁亂差使員宣川府使田光說。都差使員龍川府使朴瑬。祭物陪運差使員博川郡守韓應儉。奉祭文差使員老江僉使李景晟。賜物擡扛差使員順川郡守李晦植。內軍物兼雜物擡扛差使員熙川郡守洪龍健。陪勅差使員嘉山郡守李懋。奉勅差使員西林僉使朴重㵙。淸南自安北至中和。安北站迎慰使安北縣監申思運。平壤迎慰使平壤庶尹金履中。護行大將兼外禁亂差使員三和府使李格。都差使員肅川府使李潤慶。祭物陪運差使員中和府使金養和。奉祭文差使員兎城僉使朴思彥。賜物擡扛差使員祥原郡守鄭爀。內軍物兼雜物擡扛差使員陽德縣監柳載成。陪勅差使員价川郡守金燨。奉勅差使員古城僉使金大郁。黃海道各差備差使員。黃州站迎慰使平山府使金㻐。護行大將兼外禁亂差使員長淵縣監邊慶遇。一路都差使員鳳山郡守韓光濟。祭幣擡扛雜物兼差使員殷栗縣監李鼎烈。內軍物軍威人夫刷馬緣裝載兼差使員遂安郡守趙毅鎭。陪祭文差使員康翎縣監李爗。奉祭文差使員䔉山僉使孫錫圭。幻匠領納差使員文山萬戶李春英。上勅支應內禁亂兼差使員各其支待官例定。黃州站本牧使趙長鎭。鳳山站本郡守韓光濟。劍水站文化縣令李英澤。瑞興站本府使沈公猷。蔥秀站信川郡守曹翬振。平山站本府使金㻐。金川站海州兼任康翎縣監李爗。副勅支應內禁亂兼差使員。各其支待官例定。黃州站安岳郡守金魯永。鳳山站松禾縣監韓栢林。劍水站殷栗縣監李鼎烈。瑞興站載寧郡守金基厚。蔥秀站遂安郡守趙毅鎭。平山站延安府使金宗範。金川站白川郡守鄭東驥。館舍假家道路橋梁炬煒長栍兼差使員。各其地方官例定。黃州牧使趙長鎭。鳳山郡守韓光濟。瑞興府使沈公猷。平山府使金㻐。金川郡守李廷衡[弼:I-PERSON]。驛馬雨具步從羅將轎軍兼差使員。各驛察訪例定。金郊察訪尹說。靑丹察訪成世柱。麒麟察訪尹之鉉。黃州簇錦溪橋梁差使員。本牧使趙長鎭例定。平山猪灘橋梁差使員。本府使金㻐例定。黃州站宴享雜戲兼差使員。本牧使趙長鎭例定。遠接使下來時各務差使員。都差使員遂安郡守趙毅鎭。夫馬差使員靑丹察訪成世柱。支應差使員。各其地方官例定。金川郡守李廷弼。平山府使金㻐。瑞興府使沈公猷。鳳山郡守韓光濟。黃州牧使趙長鎭。京畿各差備差使員。護行大將南陽府使卞至健。一路都差使員豐德府使吳載衡。奉勅差使員礪峴僉使張瑞翬。重林察訪劉大鉉。陪勅差使員漣川縣監魏光翼。賜物領來差使員陰竹縣監崔在修。迎逢軍牢旗手差使員德浦僉使高達門。擡扛人夫緣裝陪賜物擡扛卜物差使員延曙察訪韓聖煥。內軍物軍威軍差使員積城縣監李德懋。騎卜馬差使員桃源察訪宋奎瑞。上勅人馬步從羅將差使員平丘察訪張世經。副勅人馬步從羅將差使員良才察訪洪夏俊。臨津過涉船槍差使員本津別將黃道永。道路橋梁差使員。各其地方官。楊州牧使尹行元。高陽郡守鄭東元。坡州牧使洪仁默。長湍府使李觀賢。弘濟院站。上勅支應差使員水原府使鄭東浚。副勅支應差使員兼都差使員楊州牧使尹行元。外禁亂差使員安城郡守李天穆。內禁亂差使員果川縣監李顯道。自弘濟院館門至沙峴傳語差使員楊根郡守李光德。碧蹄站。上勅支應差使員廣州府尹柳焵。副勅支應差使員富平府使尹耆東。都差使員高陽郡守鄭東元。內禁亂差使員加平郡守趙光逵。外禁亂差使員振威縣令李恒演。馬山站。上勅支應差使員利川府使沈鍷。副勅支應差使員南陽府使卞至健。都差使員坡州牧使洪仁默。內禁亂差使員交河郡守李義綱。外禁亂差使員永平縣令吳載絅。梧木站。上勅支應差使員通津府使具綜。副勅支應差使員兼都差使員長湍府使李觀賢。內禁亂差使員金浦郡守兪漢緯。外禁亂差使員麻田郡守李普瞻。○平安監司趙㻐狀請義州迎慰使令該曹稟處。敎曰。依例以楚山府使差定擧行。假銜及預差。亦令該曹卽爲啓下。當初遺漏。難免不審。當該吏曹堂上推考。至於寧邊府使。以別問安使假銜承旨差遣。以示拔例迎慰之意。勅行到灣後。原定迎慰使。依例迎慰後。別迎慰承旨。則差後別加措辭慰問。俾無相混之弊事。令迎接都監。卽爲措辭。星火行會。
정조 10년 · 강
領敦寧洪樂性疏請休致。賜批。
정조 10년 · 목
疏略曰。噫。臣之先臣。受知 先朝。致位崇顯。年迫七耋。病淹床第也。惟我 先大王。特許休致。至使臣兄弟。替受 宣麻。而先臣病益癃痼。終不得一登文陛。仰謝殊寵。以臣人子之私情。遂成終身之至痛。臣與亡弟臣樂命。涕泣相告。期以次第乞退。以洩至痛。以遂至願。一約丁寧矣。 樂命則以其癃疾之故。先於臣屢上乞骸之章。而以臣之遲徊明時。猶未能畢暴斯言。竟未蒙允。茹恨而歸。臣今不死。犬馬之齒。適符先臣受麻之歲。事若不偶。情益難抑。敢恃我至明至仁之天。仰首鳴號。伏乞亟許臣三字之銜。少洩窮天之痛。俾遂平生之願焉。批以。非不知卿之至懇。予豈捨卿。卿須安心勿辭。卽起視事。仍命遣史官傳諭。
정조 10년 · 강
判府事徐命善上箚。賜批。
정조 10년 · 목
箚略曰。念臣一病。已踰旬望。而症情轉危。只俟符到之時。此殆窮命所召。何足悲恨。第今 太廟秋奉審。只隔數日。而臣以都提調。萬無自力進參之望。伏乞亟賜變通。俾得以及時備員。不勝幸甚。臣繕寫將上之際。伏聞明日展謁有命。提調差代。一時爲急。敢進已成之箚。恭俟處分焉。批以。愼節殊庸奉慮。奉審時提調。不可不備員。本署兼帶。今姑許副。卿須安心勿辭。益加善攝。仍命遣史官傳諭。
정조 10년 · 강
都總管嚴璹上疏引義。賜批。
정조 10년 · 목
疏略曰。臣於白首殘齡。忽坐烏臺詩案。臣誠惝怳。莫知所以致此也。原其本事。是不過一時興感口號。初非有意。而傳之者之侜張傅會。謂之譏侮故相云者。豈非萬萬意慮之外乎。夫所謂捐生等死。蓋爲當時徒死無聞者而歎惜之。以承首句將士總無謀之語也。而今乃撤頭撤尾。只以兩聯傳說。有若通篇之專爲故相而作者然。驟聞者之致疑。固無怪也。而事旣無實。何必呶呶分疏哉。伏承恩除。豈不欲踼蹶趨承。而顧此情踪。萬無束帶造朝之望。伏乞亟許鐫改。仍賜斥退。批以。不必深引。勿辭行公。
정조 10년 · 강
詣 宗廟行秋展謁。仍詣 景慕宮展拜。省牲器。
정조 10년 · 목
具翼善冠無揚黑圓領袍。乘輿出協陽門降輿。乘輦由敦化門。到 宗廟洞口降輦乘。輿入齋室。改具冕服。步詣 廟內行展謁禮。奉審 各室訖。命本署都提調前望入之。以領議政鄭存謙點下矣。聞其病未參班。敎曰。聞有所愼。不得參班云。領議政兼帶 廟署都提調之任。今姑許副。前望中無無故。點下者右議政金熤。拜本署都提調。使之參班。仍命提調尹東暹戶判趙時俊禮判李在簡入侍。詣 肅廟室。奉審癸巳 尊號玉寶。改備外裹大紅貢緞裌袱一。紫的纓子二。　仁顯王后癸巳 尊號玉寶。改備外裹大紅貢緞裌袱一。紫的纓子二。壬寅加上 諡號玉册及玉寶。癸酉加上 尊號金寶。癸酉金寶改備標紙。丙申加上 尊號玉册及金寶。 仁元王后壬午 王妃金寶。壬午金寶。改備外裹紫的纓子二。癸巳 尊號玉寶。新備外裹纓子二。壬寅 尊號玉寶。丙午 尊號玉寶。庚申加上 尊號玉寶。癸酉加上 尊號金寶。丙午加上 尊號玉寶。丙申加上 尊號金寶。次詣 永寧殿。展謁奉審訖。詣 仁廟室。奉審乙巳上 諡金寶。還齋室。改具翼善冠無揚黑圓領袍。乘輿出 廟門降輿。乘輦到 景慕宮門外降輦。乘輿入齋室。改具冕服。詣 廟內行禮。奉審省器訖。還齋室。改具遠游冠絳紗袍。詣省牲位。省牲如儀。還入齋室。改具翼善冠無揚黑圓領袍。乘輿出 宮門降輿。乘輦由館峴。到觀旂橋齋儒祗迎處駐輦。敎曰。諸生身居首善之地。宜識尊 聖之道。雖無提敎。亦非到記。理當齊參釋菜。前夕申諭。何等丁寧。而昨聞掌議言。再昨 享班。赴擧諸生。多不來參。參班者只是六十餘人云。諸生事誠寒心。旣聞之後。不可仍而置之。大司成越俸一等。徒說不參之由。反忽察飭之擧。當該掌議停擧。入弘化門。由協陽門還內。
정조 10년 · 강
飭銓曹調用驪陽奉祀孫。
정조 10년 · 목
敎曰。今日因 册寶奉審。有起感者。驪陽奉祀孫。令該曹調用。年前亦有文忠孫調用之命。銓曹尙不檢擬。殊非朝家追錄之意。更以此意申飭銓曹。
정조 10년 · 강
特推吏曹參判李秉模。
정조 10년 · 목
敎曰。風雲雷雨祭。祭品祭儀。最重最尊。我朝圜丘之制。改以爲南壇是享齋官亦當另擇。近因特敎。率皆拔例塡差。至於今番。多未免苟差。當該銓官推考。此後各別擇差。至於終獻官。亞長外玉堂陞品人。通融塡差。
정조 10년 · 강
命遣吏郞。摘奸風雲雷雨祭諸執事淸齋與否。
정조 10년 · 강
遣御醫。問病于領相家。齎傳藥物。
정조 10년 · 강
迎接都監以勅使諭祭時祭物器數別單啓。
정조 10년 · 목
中朴桂四器。 紅散子二器。白散子三器。藥果五器。山蔘餠。自朴餠。蒸餠。切餠。松古餠。霜花餠各一器。細糆一器。㐦蒸。煎蒸各一器。水正果一器。蔈古看藍一器。菜一器。雜湯一器。實栢子。實榧子。乾柹。生栗。生梨各一器。追淸一器。猪肉熟片一器。全鰒熟一器。猪肉灸。生鮮灸。生雉灸各一器。生鮮湯。生雉湯各一器。蒸海蔘。煎油魚各一器。香醞酒二甁。畵龍燭二丁。香一炷。羊一口。猪一口。
정조 10년 · 강
命禁衛大將徐有大越俸五等。
정조 10년 · 목
兵曹啓言。去夜五更二點。西所部將洪愼五所告內。巡更時。肅章門外。有着軍服持楞杖而隨後來者。故問之。則乃是銅龍門入直禁衛軍。捉來以告云。捉入盤問。則卽榮川郡上番軍白岳只。所告內。以銅龍門入直軍領率哨官。每更除出三名。建陽門外巡邏。而渠則以五更巡邏。來到建陽門。適値巡更部將之過去。仍爲隨後以來。渠以新番軍。不知東西。見捉於部將云。建陽門把守。何等嚴重。而愚迷鄕軍。無難出入於半夜之中。銅龍門入直哨官。建陽門把守將校。令該府拿問嚴處。白岳只從重科治。該大將不能檢飭之失。不可無警。請施譴責之典。敎以。禁營事萬萬駭然。常時若能申飭。豈有是也。況差備咫尺之地。入直軍士有此被捉之擧。後弊所關。該大將之罪。合置重典。常時慢忽委折。卽令政院。該大將徐有大處嚴査問啓。哨官及把門將校及該軍卒事依施。部將之捉納。行巡之勤勵可知。上弦弓一張賜給。此蓋入直堂郞。勤於奉公而然。比之今日禁喧卽。宜有勸懲之擧。入直堂郞。亦賜不粧弓一張。禁營之草記。晩後來呈。一可駭也。把門之將校。亦不請罪。二可駭也。領軍之把總。豈必獨逭。三可駭也。建陽以西。非鴨綠豆滿則該營之稱以犯越人云者。四可駭也。慶熙之字內太近處。反靳通同行巡。建陽之內巡所過處。無難越送。五可駭也。以此諸條。添問以啓。此批下於禁營草記後。○禁衛營啓言。卽接銅龍門入直哨官鄭德晃手本。則去夜五更量。入直軍白岳只行巡時。誤隨西所部將。犯越建陽門內云。入直哨官鄭德晃。不善行巡。亦不檢束。致有此擧。當該哨官。重棍汰去。犯越軍亦爲嚴棍懲勵。臣亦有不能檢飭之失。惶恐待罪。敎以。已處分。卿則姑爲待罪。○政院啓言。問于徐有大處。則以爲。臣奉職無狀。常時紀律。不能嚴束。一軍校差備至近之地。致有此擅離被捉之擧。惶懍震越。罔知攸措。草記之晩後來呈。開門後始得聞知。草記之際。致有晩時之擧。把守將校。不爲請罪事。事出倉卒。將領論罪之際。未及一體論罪。 領軍把總獨逭論罪事。每夜行巡時。把總哨官。分更擧行。而伊時哨官。以當更行巡。有此生事之擧。故只論行巡哨官。都領之把總。不能幷爲擧論。犯越二字。不嫺文字。輕先書呈。慶熙宮行巡事。行巡自有各營分授信地。故有所提達。以待處分。 建陽門內無難越送。莫非臣不善檢飭之罪云。敎以。卿則爲先越捧五等之意分付。○政院以銅龍門入直哨官建陽門入直牌將等拿處傳旨啓。敎以。渠輩何必王府拿囚。令各該營門嚴棍懲治。○訓鍊都監啓言。依下敎。去夜建陽門把守壯勇衛趙元輪全昌盛處。究問鄕軍攔入委折。則元輪以爲。每夜二人分更把守。渠則自初更至三更把守。事在五更。則實非所知云。昌盛以爲。四更五點。西所部將率所軍與房直等七名。巡到建陽門。故使把門軍士。開門許過。而例於某更某人之出入。卽地記錄。故渠果燈下置簿之際。未及詳察點數。以致行巡鄕軍攔入之境。不勤把門之罪。萬死無惜云矣。旣有査實草記之命。故爲先取招以入。敎以。後弊所關。不加尋常處之。卿其各別嚴處。
정조 10년 · 강
命內試射試官趙圭鎭等拿處。旋命分揀。
정조 10년 · 목
兵曹啓言。卽接訓鍊都正具以謙牒報。則因下敎。宣薦內禁衛及額外內禁衛等試册與計劃文書。與禁軍別將趙圭鎭眼同査出。則內禁衛金碗計劃中。騎蒭一中片箭一中竝落漏。額外趙★(山+秀)片箭一中落漏。莫重計劃文書。計劃官李聖胤等不能審愼。有此錯亂之擧。不勝惶悚云矣。金碗趙★(山+秀)應入於別單而見漏。李彥炲金廷秀不當入於別單而混同書入。李彥炲金廷秀賞典。竝宜移施於金碗趙★(山+秀)。而事係恩賞。不敢仰請。而當該計劃官等。令攸司從重勘處。試官亦難免不察之失。請推考。敎以。賞典則元傳旨改付標。計劃官雖無奸情。不可全然仍置。令該院首堂勘罪。試射事體。何等至重。而亂雜莫甚於伊日。計劃又如是駭然。該試官幷拿處。○政院以試射試官趙圭鎭曺學臣具琡等拿處傳旨啓。敎以。旣示飭意。分揀。
정조 10년 · 강
有政。吏曹參判李秉模進。
정조 10년 · 목
以鄭萬始爲司諫。李太亨爲正言。李書九爲修撰。
정조 10년 · 강
命畿伯察飭生蟹蠲供無實之弊。
정조 10년 · 목
京畿監司徐有防以生蟹蠲減知委列邑啓。敎以。狀辭雖如此。萬一有一毫不實之弊。吏緣爲奸。則卿難免重勘。方欲別遣廉察。此意亦爲別關封進各該邑。俾勿犯科。自卿營亦須詳探察飭。
정조 10년 · 강
領敦寧洪樂性箚申休致之請。封還原箚。
정조 10년 · 목
箚略曰。昨上乞休之章。略暴痛迫之懇。及承批旨。慰之以知卿至懇。諭之以予豈捨卿。雙擎感泣。罔知攸措。人臣之有血懇。而能蒙君父之鑑察者。自古幾人。而忱誠淺薄。上未格天。終身之痛。將無可洩之日。安得不悲抑哉。鎭日煩瀆。極涉猥屑。不敢盡情鳴號。惟願許臣休致之請。批以。昨批草草。蓋不欲助卿追感之思。卿又復引箚言懇。予以爲過矣。卿兄弟之替受宣麻也。 先大王御金商門宣賜。其時惜去之 聖敎。至今詳載記注。卿若感激恩諭。思念圖報。則今卿年不至篤老。病不至難强。卿宜追先卿未卒之志。不可以去之一字。更提於今日。原箚纔令史官封還。卿須體予至意。勿復言私。卽起簉朝。句管本院事務。仍命遣史官傳諭。
정조 10년 · 강
掌令李翼晉。持平沈埉聯箚。賜例批。
정조 10년 · 목
箚略曰。龜柱窮天極地之罪。實是王法之所不容。國人之所必誅。而及至物故之後。罪名爻周之擧。反示屈法伸恩之意。此何擧也。伏願亟收成命焉。噫嘻。今番醫官之罪。尙忍言哉。國人皆曰可殺。而殿下何所愛惜。一向靳持。亦願卽允臺啓。明正典刑。
정조 10년 · 강
掌令鄭景祚上疏。賜例批。
정조 10년 · 목
疏略曰。向來諸醫之罪。尙不嚴覈。人情之冤憤。日以益深。古今天下。寧有是哉。亟令王府。設鞫嚴問。明正典刑焉。龜柱之巨魁大憝。終不得夬施王法。死於編謫。已是失刑之大者。而迺者徒流案爻周之命。自本道來布之給。有若尋常罪謫。死後參恕者然。固知聖意專出於仰慰 慈心。而以我 慈聖至仁盛德。有何一分顧惜於旣死之凶賊。而不思所以屈私恩而申公法哉。伏願亟寢成命焉。
정조 10년 · 강
黃海監司嚴思晩以勅行迎慰使差定有旨祗受馳啓。
정조 10년 · 목
狀啓以爲。今此勅使出來時。黃州迎慰使谷山縣監李敬倫。漢城右尹啓下。安岳郡守金魯永。預差啓下。遠接使齎去空名帖中書塡事有旨祗受後。分付谷山縣安岳郡守處。使之擧行云云。
정조 10년 · 강
平安監司趙㻐以勅行形止馳啓。
정조 10년 · 목
狀啓以爲。臣於當日到義州所串站。卽接義州府尹李祖源今月初六日成貼狀啓謄報內。當日巳時量槍軍持來鳳城留待軍官方處坤訓導方世弘等昨日辰時成送告目內。勅行聲息。未聞的奇之際。適逢自瀋陽出來商賈一人詳問。則以爲俺於前月二十八日自瀋陽離發之時。得聞欽差大人八月初二三日間似到瀋陽云。而鳳城甲軍等。勅使延候次。今初四日出往分水站之意探告云云矣。瀋陽商賈之說。雖未可信。鳳城甲軍。旣已出往前站。則勅行到鳳城日子。要不出初旬間云云。八月初六日午時封啓
정조 10년 · 강
分遣承旨詣南壇及三角木覓漢江。奉審摘奸。
정조 10년 · 강
重推抄啓文臣成種仁鄭東觀。
정조 10년 · 목
敎曰。向値事故。呈告路阻。近日由單之畓至。事勢無怪其如此。而勅行渡江在卽。牌文出來已有日。病親請由外。尋常呈告。在所當禁。政院之曲循捧入。已是不察。此則大臣自可按例申飭。而抄啓文臣之亦皆請由。揆以事體。尤極未安。當該文臣。從重推考。病親呈辭人勿論。講製。過勅行後。卽當設行。使之趁期上來。其中李勉兢。勅行出來。須令及今覲親。可以隨下勅赴燕。此人宜有闊狹之擧。由單雖未啓下。使之當日往覲。
정조 10년 · 강
飭銓曹收用禁旅李海範。
정조 10년 · 목
因能磨麽兒講官抄啓別單敎曰。今因別單思之。崔慶臣則除職。而同時承傳之李海範。尙不收用。今番試射。亦以禁旅應試。事甚斑駁。此意申飭銓曹。
정조 10년 · 강
遞分副總管黃昇源。
정조 10년 · 목
分都總府啓言。昨日初昏。宣傳官奉標信來到興化門外。故臣祗受次進往。則宣傳官已回還。問其委折。則兵曹先爲祗受開門。則宣傳官纔見別軍職入來。仍卽回去云矣。兵曹之不待總府祗受。徑先開門。雖違格例。而宣傳官之不問總府祗受。矇然回去。事甚駭然。不可仍置。宜有重勘。敎以。前此留門時。只令守門將祗受開鑰云。疏漏甚矣。今番則兵堂之祗受。亦云幸矣。至於本府。前旣不參。今又不參。乃反歸咎於宣傳官。開門以後事。宣傳官何以知之。總府事。兵曹亦何以知之。此草記極爲不緊。卿則遞差。令政院前望單子入之。待不批牌招。推移入直。○分兵曹啓言。昨日初昏。從門隙祗受標信。仍開興化東挾門。入送別軍職後。卽爲還閉。而未待總管。徑先開鑰。有違格例。且欠審愼。惶恐待罪。敎以。勿待罪。總府祗受。旣無定式。則無怪乎有此做錯。且與時御闕內祗受有異。此後只於本曹堂上處。祗受開鑰事。知悉擧行。
정조 10년 · 강
命守護江東縣檀君墓。
정조 10년 · 목
承旨徐瀅修啓言。檀君卽我東首出之聖。而史稱編髮蓋首之制。君臣上下之分。飮食居處之禮。皆自檀君創始。則檀君之於東人。實有沒世不忘之澤。其所尊奉。宜極崇備。而臣待罪江東。見縣西三里許。有周圍四百十尺之墓。故老相傳。指爲檀君墓。至登於柳馨遠輿地志。則毋論其虛實眞僞。豈容任其荒蕪。恣入樵牧乎。若以爲檀君入阿達山爲神。不應有墓。則旣有喬山之舃。而又有崆峒之塚。抑何也。況檀君廟在於平壤。而本郡秩之爲崇靈殿。則此墓之尙闕敉典。誠一欠事。故敢此仰達矣。敎曰。雖無徵信之跡。邑中故老。旣有指點之處。則或置卒守護。或立石紀實。他道可據之例。不一而足。況此處。事蹟昭載邑誌云。然而不惟不立石。又無守護之人。甚是欠事。旣聞之後。不可無修治之擧。年代久遠。且無十分可信文字。雖不設祭。宜禁樵牧。以爾筵奏出擧條。仍令該道伯。來頭巡過時。躬審形止。以塚底附近民戶。永定守護。本邑倅春秋躬進審察。使之報營事。定式施行。
정조 10년 · 강
持平尹載命上疏。賜例批。
정조 10년 · 목
疏略曰。嗚呼。廷楫輩三凶。實是 宗社之劇賊。臣民之血讎也。今若徒慮聖心之增慽。不討必殺之兇賊。則將未免忘國讎而負儲聖之罪人矣。豈忍爲此哉。伏願亟從諸臣之請。夬正三凶之罪焉。且臣於物故罪人龜柱罪案爻周之命。有不勝驚惑而憂歎者。劇逆如龜賊。而顯戮未加。陰誅先及。己是刑政之大失。而又況拔之幽案。洗却罪名。夫何聖明之朝。有此貸元惡咈公議之一大過擧乎。伏願亟寢成命焉。噫嘻。東馨之罪。可勝誅哉。渠以師翰血黨。倖逭刑章。不思革心。敢售凶肚。闖呈一疏。指意陰慘。而情未嚴覈。罰止徒編。惟彼凶謀。實非一東馨所可獨辦。則慫慂指使。必有其人。伏乞亟令王府。設鞫嚴覈。期於得情。快正典刑焉。
정조 10년 · 강
兩司合啓。府院啓。賜批。
정조 10년 · 목
大司諫李義行。司諫鄭萬始。掌令鄭景祚李翼晉。持平沈埉連啓。批以。不允。○新啓。龜柱之罪。可勝誅哉。顯戮未加。陰誅先及。而不意罪名爻周之命。反示屈法伸恩之意。刑章之壞。益無餘地。請還寢徒流案爻周之命。其妻子幷令絕島散配。批以。爻周還寢之請。已不稱當。至於下款所請。非但不稱當。卿等大是不審量處。此句不改之前。勢難例批矣。○掌令鄭景祚李翼晉。持平沈埉連啓。批以。不允。醫官事。此啓之尙今不收殺。意有在焉。葬前雖欲酌量勘律。前啓則將不得了當。及今從施。蓋爲一伸公議。謹遵 先朝己酉處分也。李廷楫等事。依啓。○新啓。去閏七月十五日魂官望祭押班監察鄭時敬以爲。望祭親行時。典籍李重。避坐月廊。行禮時。未及參班。不可無警責之道云。請令該府拿處。去閏七月十九日孝昌墓靷行時。路祭方設。哭班旣整之後。前承旨洪仁浩。多率下隸。追入班中。故以屛去帶隸之意言及。則乃反盛氣嘖罵。有駭聽聞。不可無警責之道云。請施以罷職之典。批以。第一件事。不足責也。從重推考。第二件事。事極駭然。爲先拿問處之。○大司諫李義行。司諫鄭萬始連啓。批以。不允。李廷楫等事。府啓已言之。依啓。
정조 10년 · 강
命醫官拿鞫傳旨勿施。配李廷楫。
정조 10년 · 목
政院以三醫拿鞫捧傳旨。敎曰。葬後從施。遵己酉傳敎也。旋命還寢。亦遵己酉處分也。到今公議已洩。豈有更覈之情跡乎。收殺之一日遷就。徒慽予心。拿問之命勿施。至於李廷楫。以大內事無難傳說於外間。聞之者有之。至登於重臣之筵奏。渠之輕傳莫重大內之事。罔赦之斷案。變出日以決不歸罪於渠輩。有丁寧下敎。而至於漏洩一疑。此而泛看。何以懲勵一世。李廷楫減死遠配。○承旨徐瀅修洪義榮啓言。今日臣民痛冤之忱。力爭四朔。惟在亟正逆醫之罪。何幸廓揮乾斷。快允臺請。而乃於傳旨之下。忽承勿施之敎。臣等不勝抑塞雖以己酉處分爲敎。而己酉醫官。不過治法之時方而已。何可與今番逆醫比而論之。至若廷楫傳說大內之事。在渠猶屬薄物細故。豈可以此了勘罔赦之逆節乎。伏乞更加三思。仍頒前命。敎以。傳旨判下者頒布然後。廷臣皆知處分本意。此非無端勿施。旣有裁量處分。更勿煩聒。卽爲頒布。
정조 10년 · 강
大司憲尹坊上疏。賜例批。
정조 10년 · 목
疏略曰。噫嘻。彼醫官之罪。可勝誅哉。伏願亟允兩司之請焉。至若提擧之幷論。旣無前例。且前後聖敎實出於哀疚惻怛之意。三司諸臣。亦豈不仰認。而鎭日瀆擾。以致嚴敎荐降。詣臺諸臣。至於免冠伏地。竟日於臺廳之前。景色愁慘。如彼三司之臣。固無足責。而在殿下處臺閣之道。毋乃太薄耶。竊爲殿下惜此擧也。臣於春初待罪永庫提擧也。以契人之不得受價。貢堂陳達。大臣請罷。至今追思。惶汗浹背。豈可以時月之稍久。抗顏於周行乎。伏乞亟遞臣職。
정조 10년 · 강
酌放長湍殺獄罪人李復興。
정조 10년 · 목
京畿監司狀啓。刑曹因長湍幼學李益興擊錚原情。請令道臣嚴査啓聞矣。應問各人。一倂上。使別定剛明官利川府使沈鍷。加平郡守趙光逵。交河郡守李義綱。會同營下。親執案査。則此獄出自昨冬。成案雖經臣手。李復興父子之子爲元犯父爲干連。李石春父子之父被殺死子作看證。自有殺獄以來。所未有者。且情疏眩晦。臣之檢狀。初題先示七八分致疑之意。今因李益興鳴冤。特下査啓之命。故臣考諸文案。參以聞見。自初起疑。今果畢露。實因詞證。俱無憑驗。何敢以獄案之已成臣手。不變守株之見。自歸文非之科乎。李益興原情辭意。全是架鑿。爲兄呼籲。雖出至情。有難曲恕。請自臣營。從重勘處矣。該曹回啓。此獄實因與詞證。俱難準信。道臣所謂石春本以瘦殘之人。雪程被捉。冷庭受棍。又添輪患。要之一死。不由於捽踢云者。恐是實際語。而獄體至重。不敢擅便。敎以。致命不由捽踢。屍帳未可謂具格。比隣無一參證。詞案未可謂準信。況且父子共犯。以其子定執元犯。此果何許法例。三條違端。無非誤着。到今因渠鳴冤。特敎行査之後。始以自在初檢已有七八分致疑之說。張皇煩陳於査啓跋辭。成獄反案。如是無難。惡在其嚴獄體重人命之意哉。然與執拗前見。牢成鐵限。以益其文過舞法之罪。猶有一分參恕之端。該道臣爲先從重推考。自本曹發緘取招以聞。正犯李復興酌放。擊錚人李益興。語多過情。事無失實。令該道參酌懲勵放送。
정조 10년 · 강
御仁政殿。行文武臣殿講。文臣殿講試官金熤兪彦鎬閔鍾顯李集斗金宇鎭洪秉纘李泰永。武臣殿講試官李福源徐浩修李敬懋南玄老閔台爀李潤國朴基豊。
정조 10년 · 목
具翼善冠白袍。乘輿出協陽門。詣仁政殿降輿。陞座命開講。左議政李福源。右議政金熤齊聲奏曰。昨伏承箚批。未知聖意之何居。抑臣等所奏。不足有慨於聖意而然耶。敎以。予則以爲。脫人於䵝昧之科。得人於邊閫之重。故謂之兩得也。熤曰。處分在上。公議在下。未知濟恭爲兵使。而號令能行於列邑耶。敎以。已有成送有旨。守令之不以上官待之者。皆令自斷。如是而號令其可不行乎。福源曰。殿下以濟恭爲平常無罪之人。則豈有此等下諭之擧乎。敎以。以朝象推之。則不無其慮。故如是耳。熤曰。他事姑舍其締結妖宦。卽渠一大罪案也。敎以。故相李判府旣曰。浮言不足信。又曰塗聽塗說。又曰本事虛影云云。旣已昭晣無餘。則今乃以此謂之逆賊。得無過乎。今則是是非非善善惡惡之道。已云無階。從今以往。勿復提說好矣。熤曰。李判府事陳奏之前。濟恭凶言已出矣。敎以。然則李判府所謂虛影云者。果何語也。熤曰。此事臣固知之。濟恭因國榮家人之說。以奴僕婦女等語咆喝。故李判府事怵其口氣。仍爲䌤縫。諺所謂捉蟹放水也。敎以。卿等以李判府言爲是。故常時則置之度外。及至自上提起時。必欲惹出風波。豈非慨然乎。福源等曰。至今稽討。果臣等不誠之罪。而以其不誠之故。脫濟恭於凶逆之科。則豈非處分之過中乎。臣等之言若非。則其在反坐之律。雖流放竄殛。無所不可。如其不然則濟恭之罪惡。不可斯須不討矣。敎以。卿等之言果是矣。而朝廷之所尊。在於體貌。豈可以此事。遽加反坐之律乎。福源曰。嚴敎之下。不勝惶懍。而試事有命。待畢講。卽當胥命矣。熤曰。下敎雖如是。而臣之愚迷。終不覺處分之得當矣。敎以。今日對卿等。多有不好之言。還用不安矣。仍命試官受講。乘輿出仁政門。由協陽門還內。命文武臣殿講。居不人。各於本司。能誦間入直。能誦後草記替直。
정조 10년 · 목
敎曰。關東年分狀本來到。大臣適又在闕。大臣與有司堂上及戶惠堂保米句管營門堂上入侍稟處。諸道句管堂上亦有提問事。一體來待。○政院啓言。左議政李福源。右議政金熤。嚴敎之下。震懍罔措。走伏金吾門外。仍納命召云。敎以。勿待命事。遣史官傳諭。仍傳命召。政院以左右相又納命召啓。敎以。仍以傳諭史官。更爲傳授。政院以左右相仍爲胥命啓。敎曰。以民事之不可緩。不憚憊甚。有此引接。而卿等之擧措。已極乖當。今於勿胥命事。傳諭之後。又復引義何也。筵敎已悉諭。卿等卽爲入來稟處事。更遣史官傳諭。○左議政李福源等曰。俄以蔡濟恭事。齊聲請討。未蒙兪音。反承嚴敎。倉皇逬退。又以民事之不卽奉行。嚴敎荐下。故非而稟處之時急。方尺之地亦難易得。冒沒入來矣。敎以。 先朝自戊申以後。如非大事。則平時常不御網巾。而予則性不能如是。雖自强力。而心界則受傷多矣。此等事。豈可盡言。而大抵蔡濟恭一人。是何等大事。而至於此擧乎。卿等雖如是。濟恭豈可爲逆賊乎。此亦不誠實之一端。自今以後。須勿更提也。向來卿等。以此事至於免相之境。今不可復效前日。且此事旣出於卿等。以結者解之之義。自卿等先爲脫濟恭於逆賊之科。不亦可乎。福源等曰。濟恭若非眞箇逆賊。則臣等有何嫌怨。而加之以劇逆之名。前後聖敎之下。不思所以奉承耶。君讎國賊未誅之前。無非臣等齊聲請討之日也。敎以。卿等復欲爲俄者擧措耶。民事甚急。稟處速爲之。福源曰。此原春監司李致中狀啓也。今年穡事。田穀頗稔畓農全失。察其災形之淺深。以杆城等六邑。置之尤甚。江陵等十邑。置之之次。伊川等十邑。置之稍實矣。請依狀請施行。從之。福源曰。災結元劃四百結外。一千三百九十二結零。加劃事爲請矣。未免太多。請以一千結加劃。詢于右相及有司堂上句管堂上。右議政金熤曰。農形旣未的知。俵災多寡。不敢質言。有司堂上鄭一祥李性源徐有隣皆曰。未免過當矣。句管堂上金履素曰。道臣所請。必有酌量。且本道土品。自來瘠薄。故災政甚難矣。敎以。其在寧失之義。何靳三百結零數。而惟此俵災。實係嗣歲之經用。都民仰哺之情。亦不可不念。且其所請數爻。以一千九百幾十幾結零爲辭者。驟看則殆近用意。若避二千數者然。雖未知實情之如何。筵席以此事。旣發言端。有難如數許施。該道臣推考。依卿等言施行。今兹俵給。如有不足之慮。不必趑趄。更許具由陳請。福源曰。各邑所報田災。爲一百九十餘結。而事目至嚴。不敢仰請云矣。旱田給災。有難輕許。只綿田全失處。請特許給災。詢于諸堂。一祥曰。旱田給災。尤爲過當矣。有隣曰。旱田給災。自有法禁。而本道則便成已例。且其數爻。頗精約矣。敎以。其數不多。依所請許施。福源曰。後錄諸條中。還上米租分等代捧事。原州還上唐米木麥換作事。請許施。尤甚之次邑舊還停退事。請待諸道分等狀畢到。通同分排。從之。福源曰。其一。原州所納三軍門保米代錢上納事也。詢于諸將臣。御營大將李柱國。禁衛大將徐有大皆曰。原州以之次邑。有代錢之請。此若許施。則他道亦將援此爲例。非但有紛紜之弊。營門支放。實無其策矣。福源曰。軍門事勢。誠如諸將臣所奏。之次邑代錢。請置之。從之。訓鍊大將具善復曰。本局亦有春洪川折受之地。而愚頑峽民。欲充溪壑之慾。以過爲執卜。訐訴營邑。不無推捉之弊。故上納漸縮。且百餘年禁養松木。專爲軍門煮硝之資。而法綱解弛。土豪輩締結木商恣意偸斫。來頭煮硝之吐木。將至難繼之境。若不嚴懲。後弊難言。自本局詳探偸斫之類。捉來京營重棍後。送秋曹遠配事。出擧條嚴飭。行會本道似好從之。福源曰。其一。各宮房衙門營門有土免稅無得濫捧之意捧甘嚴飭事也。此等事。只當往復該衙門。或報備局。而至煩狀請。請該道道臣推考。自備局捧甘。各該衙門另加嚴飭。從之。福源曰。其一。定配罪人限明秋勿定配所於尤甚之次邑事也。只尤甚邑勿定配所事。請分付。從之。福源曰。其一。推奴懲債。限明秋防塞事也。請許施。從之。敎以。諸道句管堂上。自前每有有名無實之歎。此後則切勿如前。延見各該道守令。詳審各該道狀本。俾有句管之意。履素曰。義理不可不明。懲討不可不嚴。而今日諸臣擧措。甚於已往之不誠。此實臣等之罪也。臣等俄登筵席。辭拙誠淺。不能仰格天聽。反致嚴敎。唯勘罪是俟。以民事之時急。復命登筵大僚入對。臣等蓋以爲民事之外寸尺之地。亦難易得。故欲畢未卒之愚忱。相率入來矣。語未畢。敎以。予則以爲不當然矣。此事何關於卿。卿則罷職。福源曰。重臣所奏。少無所失。而處分大段過中矣。熤曰。臣登俟勘之際。重臣以此被罪。實無異於臣等之被罪。誠幸矣。敎以。卿言何其過也。刑判則語侵大僚。故有處分矣。熤曰。臣等今日齊聲請討。而俱承嚴敎。便是同罪者。而彼先蒙勘。則無異於臣等之同被罪罰。豈非幸事乎。敎以。過矣。卿每如此說去。誠難矣。性源曰。臣等方欲以此齊發之際。刑判坐次稍近。故雖似先發。而其實臣等同然之辭也。刑判之獨被譴罰。豈非處分之過中乎。敎以。卿又何與焉。卿亦罷職。仍敎曰。如是爲說。是豈前日所知。況聞今日筵敎。挺身獨言。尤是意外。語侵大官。大關朝體。刑曹判書金履素罷職營救之失。亦宜有警。行副司直李性源罷職。
정조 10년 · 강
以李集斗朴天衡爲承旨。徐鼎修爲吏曹參議。前望也。
정조 10년 · 강
飭平安兵使蔡濟恭。支勅等節惕念擧行。
정조 10년 · 목
敎曰。安州問安中使。今番則以道內守令中。亞卿假銜。傳致禮單。仍以亞卿別爲替行之意言及。勅行到安牧日子不遠。御帖及禮單物目。星火下送。趁十二日入去之意嚴飭。仍以此意。成送有旨于伴送使。又敎曰。本站元禮單傳給時。中使代以別問安使擧行事。已有下敎。下去物種。一一照數受置。待勅行到站。直爲立給。勿委本官。卿其親執擧行事。下諭于本閫。諸凡禁辟禁喧等事。固知其無慮。得卿爲重。何患不嚴明。更須惕念事。一體下諭。○敎曰。朝廷莫嚴紀綱。閫任體重。所管師律。以近日朝象推之。足可反隅。到營時外邑如有規避於體禮間事。侍從外守令之犯科者。無論文蔭守。當令該帥臣爲先拿致營門決棍。此蓋存紀綱重師律之意。爲先以此意下諭于平安兵使。申飭列邑。俾爲無犯。如是下敎之後。有一毫紛然之事。守令當以紀律加等從事。以此一體嚴飭。
정조 10년 · 강
遞坐直承旨李集斗朴天衡。以趙衍德徐有成代之。前望也。
정조 10년 · 목
大臣傳諭。誤爲擧行故也。
정조 10년 · 강
命再明日 眞殿酌獻禮時。時原任大臣參班。
정조 10년 · 강
迎接都監進勅使都給禮單例贈別贈等別單。